Wihuri

Historia

Nykyinen Wihuri-konserni syntyi, kun merenkulkuneuvos Antti Wihurin liiketoiminta fuusioitiin vuonna 1961 Hjalmar Aarnion perustaman Aarnio Oy:n kanssa. Tärkeänä linkkinä näiden kahden liikemiehen välillä oli kauppaneuvos Rakel Wihurin elämäntyö. Yrityksen nimeksi tuli Wihuri Oy vuonna 1975. Rakel Wihurin ja Hjalmar Aarnion poika, Antti Aarnio-Wihuri, on ollut Wihurin pääomistaja 1960-luvulta lähtien. Wihuri-yhtymä omisti Vantaalla sijaitsevan Keimolan moottoriradan vuosina 1968−1982.
Wihuri-yhtymä oli 1960- ja 1970-luvuilla suuri autojen maahantuoja. Sen edustamia automerkkejä olivat muun muassa Volkswagen, Porsche, DAF, Polski-Fiat ja Hillman.

Autonvalmistus

Vuosina 1956–1958 Wihuri tutki mahdollisuuksia kääpiöauton valmistamiseksi rakentamalla Wiima-nimisen auton. Kyseessä oli kahden hengen auto, jonka kori muistutti ulkonäöltään saman ajan saksalaisia kääpiöautoja. Autoa pidettiin onnistuneena, mutta siitä ei tullut kehitysversioita, sarjavalmistuksesta puhumattakaan. Tämä laatuaan ainoa auto joutui sittemmin kadoksiin. 
Vuosina 1958–1964 Wihurin Teijon tehtaassa Perniössä rakennettiin noin 120 kappaletta Wilke-merkkisiä kuorma-autoja, joissa käytettiin Volvo-kuorma-autojen tekniikkaa ja vuosina 1975–1976 runsaat 100 kappaletta avolavaisia Volkswagenin tekniikkaan perustuvia Teijo-pakettiautoja. 
Vuosina 1969–1970 Wihurin Heinolan tehtaassa koottiin 48 kappaletta Volkswagen Kuplaa. Autojen kotimaisuusaste jäi pieneksi, koska vain turvavyöt, akut, renkaat ja ikkunalasit olivat suomalaisia. Valmistuneista Volkswageneista kaksi luovutettiin Autoliitolle tiepalveluautoiksi ja muut toimitettiin piirimyyjille eri puolille maata. "Wihurin Kuplat" tunnistaa polttoainesäiliön täyttöaukon kannessa olevasta Wihurin logosta.

Toimialat

Wihurilla on neljä pääasiallista toimialaa: päivittäistavaratukku Wihuri Oy Aarnio, Tekninen Kauppa, Pakkausteollisuus ja Wihuri Aviation. Wihurin entinen toimiala oli vähittäiskauppa; Wihuri omisti päivittäistavaroita myyneen tytäryhtiön Ruokamarkkinat, joka siirtyi vuonna 2006 osaksi Tradekaa.

Aarnio

Wihuri Oy Aarnion Metro-tukuilla on yli 35 000 tuotteen valikoima, johon sisältyvät tuoretuotteet, elintarvikkeet, pakasteet, päivittäiset käyttötavarat sekä alkoholijuomat. Wihurin Metro-pikatukkuja on yhteensä 23 Tammisaaresta Rovaniemelle.

Tekninen Kauppa

Wihurin Tekninen Kauppa toimii Suomessa sekä Baltian maissa ja sen tuotetarjontaan kuuluvat muun muassa Caterpillarin maarakennuskoneet sekä moottorit ja aggregaatit, trukit, ympäristönhoitokoneet, työstökoneet, ajoneuvolämmittimet sekä ilmastointilaitteet. Tekninen Kauppa myös maahantuo työkaluja ja korjaamolaitteita. Wihuri Oy Teknisen Kaupan ryhmään kuuluu myös Vilakone Oy Loimaalla, joka suunnittelee ja valmistaa Wille-monitoimikoneita sekä Vila-työlaitteita sekä Liedossa toimiva Marine Diesel Finland Oy.

Pakkausteollisuus

Wihurin Pakkausteollisuuteen kuuluu Wipak Euroopassa ja Winpak Pohjois-Amerikassa. Ne tarjoavat valikoiman pakkausmateriaaleja ja -ratkaisuja sekä pakkaamiseen liittyviä palveluita pääasiassa elintarviketeollisuudelle ja terveydenhoitoon. Ryhmään kuuluu yli 20 tuotantolaitosta kahdella mantereella ja lisäksi myynti- ja asiakaspalvelukonttoreita Aasiassa, Australiassa ja Etelä-Amerikassa. 
Pakkausteollisuudessa työskentelee kolme neljäsosaa Wihurin henkilöstöstä. Vuoden 2014 alusta pakkausteollisuus erotetaan omaksi yhtiöksi Wihuri Packaging Oy.

Wihuri Aviation

Jetflite Oy on lentokoneiden liikennöinti- ja huoltopalveluita tarjoava yritys. Jetfliten toisen tärkeän toimintamuodon muodostaa ambulanssilentopalvelu.

Vaalirahoitus

Vaali- ja puoluerahoitusvalvonnan ilmoituksen mukaan Wihuri-konserni on antanut yhteensä 12 000 euron arvosta vaaliavustusta vuoden 2015 eduskuntavaaleissa.